HR Službeni list Europske unije 177

32002D0159



SLUŽBENI LIST EUROPSKE UNIJE 18.02.2002.

ODLUKA KOMISIJE

od 18. veljače 2002.

o zajedničkom obrascu za podnošenje sažetih prikaza podataka o kakvoći nacionalnoga goriva

(priopćena pod brojem dokumenta C(2002) 508)

(2002/159/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu 98/70/EZ Europskog parlamenta i Vijeća od 13. listopada 1998. o kakvoći benzina i dizelskih goriva i o izmjeni Direktive Vijeća 93/12/EEZ (1), a posebno njezin članak 8. stavak 3.,

budući da:

(1) Potrebno je da države članice nadziru kakvoću benzina i dizelskih goriva koja se stavljaju u promet na njihovom području s ciljem osiguravanja sukladnosti s ekološkim specifikacijama sadržanima u Direktivi 98/70/EZ i osiguravanja učinkovitosti mjera za smanjenje atmosferskog zagađenja koje uzrokuju vozila.

(2) Potrebno je utvrditi zajednički obrazac za podnošenje informacija o nadziranju kakvoće goriva u skladu s člankom 8. stavkom 3. Direktive 98/70/EZ,

DONIJELA JE OVU ODLUKU:

Članak 1.

Ovom se Odlukom utvrđuje zajednički obrazac za podnošenje podataka o kakvoći nacionalnoga goriva u skladu s člankom 8. Direktive 98/70/EZ.

Članak 2.

Prilikom podnošenja Komisiji, države članice su obvezne koristiti obrazac koji je utvrđen u Prilogu.

Članak 3.

Ova je Odluka upućena državama članicama.

Sastavljeno u Bruxellesu 18. veljače 2002. Za Komisiju Margot WALLSTRÖM Članica Komisije

(1) SL L 350, 28.12.1998., str. 58.

PRILOG

O ZAJEDNIČKOM OBRASCU ZA PODNOŠENJE SAŽETIH PRIKAZA PODATAKA O KAKVOĆI NACIONALNOGA GORIVA

1. UVOD

Direktiva 98/70/EZ Europskog parlamenta i Vijeća od 13. listopada 1998. o kakvoći benzinskih i dizelskih goriva i o izmjeni Direktive Vijeća 93/12/EEZ (1), kako je izmijenjena Direktivom Komisije 2000/71/EZ (2), uspostavlja ekološke specifikacije za sva benzinska i dizelska goriva koja se stavljaju u promet na tržištu Europske unije. Te se specifikacije nalaze u prilozima od I. do IV. toj Direktivi. Članak 8. stavak 1. obvezuje države članice da nadziru sukladnost s danim specifikacijama za kakvoću goriva u skladu s analitičkim metodama mjerenja navedenima u Direktivi. Najkasnije do 30. lipnja svake godine države članice moraju podnijeti sažeti prikaz podataka o nadziranju kakvoće goriva prikupljenih tijekom razdoblja od siječnja do prosinca prethodne kalendarske godine. Prvo izvješće mora biti sastavljeno do 30. lipnja 2002. Format izvješća sadržan u ovom Prilogu utvrdila je Europska komisija u skladu s člankom 8. stavkom 3. Direktive 98/70/EZ i ovom Odlukom.

2. POJEDINOSTI O ONIMA KOJI SASTAVLJAJU IZVJEŠĆE O NADZIRANJU KAKVOĆE GORIVA

Tijela odgovorna za sastavljanje izvješća o nadziranju kakvoće goriva dužna su ispuniti donju tablicu.

3. DEFINICIJE I OBJAŠNJENJE

Primarna vrsta goriva: Direktiva 98/70/EZ utvrđuje ekološke specifikacije za benzinsko i dizelsko gorivo koje se stavlja u promet na tržištu EU-a. Specifikacije iz Direktive mogu se smatrati „primarnim vrstama goriva”. Ona uključuju i. regularni bezolovni benzin (s oktanskim brojem (IOB) > 91), ii. bezolovni benzin (s oktanskim brojem IOB > 95) i iii. dizelsko gorivo.

Nacionalna vrsta goriva: Naravno, države članice mogu definirati „nacionalne” vrste goriva koje, međutim, unatoč tomu moraju poštovati specifikacije primarnih vrsta goriva. Na primjer, nacionalne vrste goriva mogu sadržavati super bezolovni benzin (s oktanskim brojem (IOB) > 98), benzin s nadomjeskom za olovo, benzin bez sumpora (BS), benzin s udjelom sumpora od 50 ppm, dizel bez sumpora, dizel s udjelom sumpora od 50 ppm itd.

Goriva bez sumpora su benzinska i dizelska goriva koja sadrže manje od 10 mg/kg (ppm) sumpora.

4. OPIS SUSTAVA ZA NADZIRANJE KAKVOĆE GORIVA

Države članice trebaju osigurati opis djelovanja njihovih nacionalnih sustava za nadziranje kakvoće goriva.

5. UKUPNA PRODAJA BENZINSKIH I DIZELSKIH GORIVA

Države članice dužne su ispuniti sljedeću tablicu u kojoj su detaljno utvrđene količine svake vrste benzinskih i dizelskih goriva koja se stavljaju u promet na njihovu državnom području.

6. GEOGRAFSKA RASPOLOŽIVOST GORIVA BEZ SUMPORA

Države članice dužne su dostaviti opis razmjera (odnosno geografske raspoloživosti) u kojima se motorna goriva bez sumpora stavljaju u promet na njihovu državnom području.

7. ODREĐIVANJE LJETNOG RAZDOBLJA ZA HLAPIVOST BENZINSKOGA GORIVA

Direktiva 98/70/EZ zahtijeva da tlak para benzinskoga goriva bude manji od 60,0 kPa u ljetnom razdoblju koje traje od 1. svibnja do 30. rujna. Međutim, za one države članice u kojima vladaju „arktički uvjeti”, ljetno razdoblje odnosi se na razdoblje od 1. lipnja do 31. kolovoza, s time da tlak para ne smije prijeći 70 kPa. Države članice dužne su odrediti koje se ljetno razdoblje primjenjuje na njihovu državnom području.

8. OBRAZAC IZVJEŠĆIVANJA ZA BENZINSKO GORIVO

Države članice moraju podnijeti sažeto izvješće o podacima nadziranja kakvoće benzinskoga goriva (za nacionalne i primarne vrste goriva) koje su prikupile u određenoj kalendarskoj godini (od siječnja do prosinca). Tablica sažetka priložena je u Dodatku I. Koriste se metode ispitivanja koje su uključene u EN 228:2000 ili kasnija verzija, kako je prikladno.

9. OBRAZAC IZVJEŠĆIVANJA ZA DIZELSKO GORIVO

Države članice moraju podnijeti sažeto izvješće o podacima nadziranja kakvoće dizelskoga goriva (za nacionalne i primarne vrste goriva) koje su prikupile u određenoj kalendarskoj godini (od siječnja do prosinca). Tablica sažetka priložena je u Dodatku II. Koriste se metode ispitivanja koje su uključene u EN 590:2000 ili kasnija verzija, kako je potrebno.

10. Podnošenje izvješća o nadziranju kakvoće motornih goriva

Izvješće o nadziranju kakvoće motornih goriva mora se službenim putem dostaviti sljedećoj osobi:

Glavni tajnik Europska komisija Rue de la Loi/Wetstraat 200 B-1049 Bruxelles.

Uz to, izvješće se mora dostaviti i u elektroničkom obliku na sljedeću adresu elektroničke pošte: env-report-98–70@cec.eu.int

(1) SL L 350, 28.12.1998., str. 58.

(2) SL L 287, 14.11.2000., str. 46.

Dodatak I.

Dodatak II.